Nyjɛ kɔkro, Yesu na sɛ na kila Galilee tra nu, u n naa chaa mbe sɛ Judea tra nu na, ŋgi na hin? Judae loplombo pre praa wa wa pre naa u chaa mbe gbo.
Ki nyjila kre, na Judae asɛkɛ ble kpɔɔ lie kre chaa da.
Kra tia Yesu chinlɛ na yo u pan mbo, “Yili chia ŋga na, mu sɛ Judea na, imi kie pe mbe mu twanfɛɛnlɛ mu kawako kee nyjɛ mu pini yire nya.
Na ndro chaa mbe pe u kee ŋga u pini chin kre, wra ki pe mbe ndra. Ŋga mu mu kee nyjɛ pini ŋga, ti ndro kro mu nya.”
A nde wre titi chinlɛ pre kuraa nsra u shɔ mu li.
Yesu na kna mbo, “Ni nyjila n ta mu da tun, la, yiree wa kolo ni nyjila kro nu.
Waŋgra leele wa jaa e pra, la, pe mi pra, ŋga ni pe kefuɛn nyjɛ pe pini yuu pe pan kre ndra na.
E sɛ ble kpɔɔ kre li. Mi n na shie, ŋgi na? Ni nyjila n ta mu da tun.”
Ŋga wra yo ma kre, wra kro Galilee na wa.
Ŋga u chinlɛ pre na sɛ ble lie yire nu kre kɔkro, Yesu titi na kɔ mu ndra mu sɛ, ndro nsra u nya.
Judae loplombo pre naa u chaa ble lie yire nu, mnaa u wie na tro, mbo, “Sena u nyi hin?”
Lenɛɛrɛ naa juu na yuu mbo, “Lewo chichuo wi,” a plɛ naa yuu mbo, “Ɔɔhɔn, leele pre u fana.”
La, Judae loplombo pre fiɛrɛ ndra na, pe nsra sro mu nyu nyaa mbe u kee yo kpɔɔ.
Ŋga pra ble yire li mu da lalaa kre, Yesu na sɛ suminyuŋgo wa, mna sɛ na pe nyina Nyiɛkpɔɔ kee.
Kra Judae pre pe kawako, a praa yuu mbo, “Mni blɔ ŋmba pe mu kee nyjɛ chin ma hin? A nde u n hlɛ tuan.”
A Yesu na kna mbo, “Mi titi kee ma ni nyina, la, ŋmba u ni tun wre kee yi.
Ŋmba u chaa mbe nyjɛ Nyiɛkpɔɔ chaa pe kre, we jaa chin na nyjɛ ni yuu ŋga, Nyiɛkpɔɔ pan yi yiri, mi titi jaŋga ma.
Ŋmba u paara uyɛ jaŋga ni kre, wre titi yɛnyiŋge u chaa, la, ŋmba u yɛnyiŋge chaa na u tunfun kaan kre, wre wi kprafun ŋmba wra ndro fana.
Moses ma wra e ŋga mbra yiree? A nde e wa n ja mu li yi na. Mni a e na ni chaa mbe gbo hin?”
A lenɛɛrɛ pre na kna mbo, “Ŋumu fɔɔn wa mu nu. Ŋmbi u mu chaa mbe gbo hin?”
A Yesu na kna mbo, “Kekpɔɔ nunu ni pe, a ki e kro pe kawako kre.
Moses na tia e naa e biile fɛnyi kuun, la, Moses ma wra ki hle, e tolɛɛlɛ na lɛ. A e naa yi kuun Wuuble na.
Na pie ndro fɛŋgɛ kun Wuuble mbe Moses mbra wa kla kre, kena ŋgi ki tia ni ndro poŋgo tra Wuuble, a e krɔ kun na ni ni ŋga hin?
Yaa na kala nyaa to, mbra tam kuun, la, e na tam kuun ki kolo na.”